ኢትዮጵያና እስራኤል ሽብርተኝነትን በጋራ መታገላቸውን አጠናክረው መቀጠል አለባቸው – ቤንጃሚን ኔታንያሁ
እስራኤልና ኢትዮጵያ የዓለም ሥልጣኔ እንዲያድግ ሽብርተኝነትን በጋራ መታገላቸውን “የግድ አጠናክረው መቀጠል አለባቸው” ሲሉ ጠቅላይ ሚኒስትር ቤንጃሚን ኔታንያሁ ገለጹ።ጠቅላይ ሚኒስትር ኔታንያሁ በጠቅላይ ሚኒስትር ኃይለማርያም ደሳለኝ የተመራውን የልዑካን ቡድን ትናንት ‘‘እንኳን ደህና መጣችሁ” በማለት በቤተ መንግስታቸው ተቀብለዋል።በዚሁ ጊዜ ባደረጉት ንግግርም፤ ኢትዮጵያና እስራኤል ሽብርተኝነት የሚፈታተኗቸው አገሮች ናቸው፤ ይህን ፈታኝ ሁኔታም በጋራ ታግለው መወጣት ይጠበቅባቸዋል ነው ያሉት።"ኢትዮጵያ ሽብርተኝነትን ለመዋጋት ጽኑ አቋም እንዳላት እናውቃለን” ያሉት ጠቅላይ ሚኒስትር ኔታንያሁ፤ በተለይ በምስራቅ አፍሪካ የሚንቀሳቀሰውን ሽብርተኛ ቡድን አልሸባብን በመዋጋት በኩል የምታደርገውን እንቅስቃሴ አውስተዋል።በአፍሪካ፣ በአውሮፓ፣ በእስያና በሌሎች የዓለም ክፍሎች በሰው ልጆች ላይ ጭካኔ የተሞላበት አሰቃቂ አደጋ እያደረሰ ያለውን ሽብርተኝነት በጽናት መዋጋት አስፈላጊ መሆኑንን አጽንኦት ሰጥተውታል።ለዚህ ደግሞ የዓለምን የወደፊት ሁኔታ፣ ሥልጣኔ መስፋፋትና ማደግን አርቆ ማየት ተገቢ መሆኑን ጠቁመዋል።በሁለቱ አገሮች መካከል ያለው የሁለትዮሽ ግንኙነት ጥንታዊ ትስስራቸው በተጠናከረ መንገድ እየታደሰ መሆኑን ነው ጠቅላይ ሚኒስትሩ አጽንኦት በመስጠት የገለጹት።እስራኤል በውሃ ቴክኖሎጂ፣ በጤና እና ደህንነት በዓለም ግንባር ቀደም መሆኗን አውስተው፤ አገሮቹ በጋራ እየሰሩ የሚጋጥሙ ችግሮችን በመፍታት ተጠቃሚ መሆን እንደሚችሉም አስረድተዋል።ጠቅላይ ሚኒስትር ኃይለማርያም በበኩላቸው ባደረጉት ንግግር፤ እስራኤል ከአፍሪካ በተለይም ከኢትዮጵያ ጋር የምታደርገው ግንኙነት በጣም ጠቃሚና የሚያንጽ ነው።ግንኙነቱ የጋራ ተጠቃሚነትን መሰረት ያደረገ መሆኑን አመልክተው፤ እስራኤል ወደ አፍሪካ በሙሉ አቅሟ መመለሷ እንደሚፈለግና ለዚህም ኢትዮጵያ ድጋፍ እንደምታደርግ ገልጸዋል።ኢትዮጵያና እስራኤል ግንኙነታቸውን ማጠናከር እንዳለባቸው ጠቁመው፤ በተመሳሳይም የጋራ ጠላት የሆነውን ሽብርተኝነትን መዋጋት ግድ መሆኑን አጽንኦት ሰጥተውታል።በአሁኑ ወቅት ጽንፈኝነት የዓለም ስጋት መሆኑን ያወሱት ጠቅላይ ሚኒስትር ኃይለማርያም፤ በጋራ ካልታገሉት አፍሪካዊያን ብቻቸውን ሊወጡት እንደማይችሉም ነው ያስገነዘቡት።ጠቅላይ ሚኒስትር ኃይለማርያም፤ ኢትዮጵያ ለእስራኤል ደህንነት መረጋገጥ የማይናወጥ አቋም እንዳላት ነው ያመለከቱት።እስራኤል ለኢትዮጵያ የምታሸጋግራቸው በርካታ ተሞክሮዎች እንዳሏት በማውሳት፤ ኢትዮጵያ ለተያያዘችው ልማት ከእስራኤል በምታገኘው የእውቀትና የሳይንስና ቴክኖሎጂ ድጋፍ ወደፊት መገስገስ እንደምትሻ አመልክተዋል።የጠቅላይ ሚኒስትሩ ልዩ ረዳት ሚኒስትር ዴኤታ እውነቱ ብላታ በበኩላቸው እንደገለጹት፤ ሁለቱ አገሮች ትስስራቸውን ወደላቀ ስትራቴጂያዊ የግንኙነት ደረጃ አድርሰውታል።አገሮቹ ሽብርተኝነትን ለመዋጋት በጋራ ለመስራት መወሰናቸው ስትራቴጂያዊ ግንኙነታቸውን ማጠናከራቸውን እንደሚያመለክት ጠቁመው፤ ኢትዮጵያ የጸረ ድህነት ትግሏን በማጠናከር ልማቷን የምታፋጥንበት ድጋፍ ለማግኘት የሚያስችላት ስምምነት ላይ መደረሱም ተጠቃሽ እንደሆነ ነው ያወሱት።ሁለቱ አገሮች በግብርና ዘርፍ ላይ ያተኮሩ ሁለት የትብብር ስምምነቶችንም ተፈራርመዋል።በዕለቱ ጠቅላይ ሚኒስትር ኃይለማርያም ደሳለኝ የሚመሩት የልዑካን ቡድን በናዚዎች የተጨፈጨፉትን ስድስት ሚሊዮን አይሁዳዊያን መታሰቢያ ጎብኝተዋል፤ የአበባ ጉንጉንም አስቀምጠዋል-(ኢዜአ) ።